text: অন্তরাত্মা হচ্ছে  নির্মাণাধীন বাংলাদেশী প্রণয়ধর্মী পারিবারিক নাট্য চলচ্চিত্র। চলচ্চিত্রটি পরিচালনা করেছেন ওয়াজেদ আলী সুমন এবং তরঙ্গ এন্টারটেইনমেন্টের ব্যানারে প্রযোজনা করেছেন সোহানী হোসেন। এতে কেন্দ্রীয় চরিত্রে অভিনয় করছেন শাকিব খান ও দর্শনা বণিক। সত্তা (২০০৭) চলচ্চিত্রের অভূতপূর্ব সফলতার পর এটি সোহানী হোসেন ও শাকিব খানের দ্বিতীয় প্রয়াস এবং ২০০৪ সালের হৃদয় শুধু তোমার জন্য চলচ্চিত্রের পর শাহেদ শরীফ খান ও শাকিব খানেরও দ্বিতীয় প্রয়াস।
  
  ভূমিকা
  ছেলেটি বড় একা৷ পৃথিবীতে আপন বলতে কেউ নেই। অন্য যারা আছে তারাও তাকে বুঝতে চায় না। ভালোবাসার মানুষও তার মন বুঝে না। বড় কষ্টের জীবন "প্রথম" নামের এই ছেলেটির। বেদনার বালুচরে শ্যাওলা আঁকড়ে ধরে বেঁচে থাকা বিষন্ন জীবনের বৃত্তবন্দী প্রথমের রাজপ্রাসাদ থেকে শুরু করে ধন-সম্পদে অভাব বলে কিছু নেই। আছে শুধু ভালোবাসার জন্য এক বুক হাহাকার। একসময় প্রেমের কাঙাল "প্রথম" বেঁচে নেয় অন্য জীবন। অনেকটা অন্ধকার জগৎই বলা যায়।
  
  অভিনয়
   শাকিব খান - প্রথম
   দর্শনা বণিক - রূপকথা
   শাহেদ শরীফ খান - জাকের
   ঝুনা চৌধুরী
   মাসুম বাসার
   মিলি বাসার
  
  প্রযোজনা
  
  অভিনেতা নির্বাচন
  ২০২১ সালের ১৬ ফেব্রুয়ারি চলচ্চিত্রটির কেন্দ্রীয় চরিত্রে অভিনয়ের জন্য অনলাইনে চুক্তিবদ্ধ হন ভারতের দর্শনা বণিক। পরেরদিন ১৭ ফেব্রুয়ারি এটির কেন্দ্রীয় চরিত্রের জন্য প্রযোজনা প্রতিষ্ঠান তরঙ্গ এন্টারটেইনমেন্টের সঙ্গে চুক্তিবদ্ধ হয়েছিলেন শাকিব খান, এরপর এদিনই চলচ্চিত্রটি নির্মাণের আনুষ্ঠানিক ঘোষণা ও প্রধান অভিনেত্রী দর্শনা বণিকের নাম প্রকাশ করা হয়। পরে ২০২১ সালের ২৮ ফেব্রুয়ারি অভিনেতা শাহেদ শরীফ খান জাকের চরিত্রে চলচ্চিত্রটিতে চুুক্তিবদ্ধ হন, যেখানে খলচরিত্রে অভিনয় করবেন তিনি।
  
  চিত্রগ্রহণ
  চলচ্চিত্রটির চিত্রগ্রহণের জন্য প্রাথমিক সূচি নির্ধারণ করা হয়েছিল ২০২১ সালের ১ মার্চ, তবে জটিলতার জন্য তা পিছিয়ে ২০২১ সালের ৬ মার্চ নির্ধারণ করা হয়। এরপর ২০২১ সালের ৫ মার্চ চলচ্চিত্রটির কলাকুশলীরা চিত্রগ্রহণের উদ্দেশ্যে বাংলাদেশের পাবনায় যান এবং ওই দিন রাতে পাবনার রত্নদ্বীপ রিসোর্টে  চলচ্চিত্রের মহরত অনুষ্ঠিত হয়। পরের দিন ৬ মার্চ পাবনার রত্নদ্বীপ রিসোর্টেই চলচ্চিত্রটির আনুষ্ঠানিক চিত্রগ্রহণ অনুষ্ঠিত হয়, যেখানে অংশগ্রহণ করেন শাকিব খান ও শাহেদ শরীফ খান সহ অন্যান্য কলাকুশলীরা। এরপর ৭ মার্চ শাকিব খান তার ফেইসবুক ও ইন্সটাগ্রাম একাউন্টে নতুন একটি অবয়ব প্রকাশ করেন, যা ইন্টারনেটে ভাইরাল হয় এবং সর্ব মহলে প্রসংশিত হয়।
  
  তথ্যসূত্র
title: অন্তরাত্মা (চলচ্চিত্র)